
REPUBLIKA HRVATSKA
TRGOVAČKI SUD SPLIT
Split, Sukoišanska 6							



U  I M E  R E P U B L I K E  H R V A T S K E

R J E Š E N J E
							
		
Trgovački sud u Splitu, po sudskom savjetniku Goranu Radanoviću, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24 b, OIB: 85821130368, radi provedbe skraćenog stečajnog postupka nad dužnikom AKTER, d.o.o., Split, Put Firula 29, OIB: 41827133678, MBS: 060264304, dana 05. srpnja 2016. godine, 


r i j e š i o  j e


Odbacuje se zahtjev predlagatelja FINANCIJSKE AGENCIJE, Regionalni centar Split, Podružnica Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom AKTER, d.o.o., Split, Put Firula 29, OIB: 41827133678, MBS: 060264304, zaprimljen na ovom sudu 30. studenog 2015. godine.


Obrazloženje


Predlagatelj - FINANCIJSKA AGENCIJA, RC Split, Podružnica Split, podnijela je ovom sudu dana 26. studenog 2015. godine, na temelju odredbe čl. 444. st.1. Stečajnog zakona („Narodne novine“ broj 71/15, dalje SZ), zahtjev za provedbu skraćenog stečajnog postupka nad dužnikom AKTER, d.o.o., Split, Put Firula 29, OIB: 41827133678, MBS: 060264304.

U zahtjevu je navedeno kako dužnik, na dan 01. rujna 2015. god., u Očevidniku redoslijeda osnova za plaćanje ima evidentirane neizvršene osnove za plaćanja u neprekinutom razdoblju od 910 dana, u ukupnom iznosu od 118.972,69 kuna, u koji iznos je uračunata kamata i naknada Financijske agencije za provedbu ovrhe na novčanim sredstvima, kao i da dužnik nema zaposlenih. 

Nakon zaprimanja zahtjeva za provedbu skraćenog stečajnog postupka, sud je u skladu s odredbom čl. 11. st. 3. SZ-a, izvršio uvid na službenoj internetskoj stranici FINA-predstečajne nagodbe (http://predstecajnenagodbe.fina.hr), te je utvrdio da je nad naprijed navedenim dužnikom pokrenut postupak predstečajne nagodbe, po prijedlogu dužnika za otvaranjem skraćenog postupka predstečajne nagodbe od 31.08.2015. godine, koji je podnesem temeljem Zakona o financijskom poslovanju i predstečajnoj nagodbi („Narodne novine”, broj: 108/12, 144/12, 81/13 i 113/13, dalje: ZFPPN).

Odredbom članka 442. st. 1. SZ-a, propisano je da će se postupci predstečajne nagodbe koji su pokrenuti na temelju ZFPPN –a dovršiti prema odredbama toga Zakona.

Također, odredbom članka 15. st 1. SZ-a propisano je, ako je pokrenut predstečajni postupak, do njegova završetka nije dopušteno pokretanje stečajnoga postupka.

Nadalje, odredbom članka 39. st. 3. ZFPPN-a propisano je da do okončanja postupka predstečajne nagodbe nije dopušteno pokrenuti stečajni postupak dok je odredbom članka 27. st. 5. ZFPPN-a propisano da će u slučaju obustave postupka  predstečajne nagodbe, ako postoje razlozi za otvaranje stečajnog postupka, Financijska agencija, odnosno, nagodbeno vijeće podnijeti prijedlog za pokretanje stečajnog postupka nad dužnikom u roku od 8 dana nakon izvršnosti rješenja o obustavi.

Slijedom svega naprijed navedenog, budući je sud utvrdio da je predlagatelj podnio zahtjev za pokretanjem skraćenog stečajnog postupka nad naprijed navedenim dužnikom u trenutku kada je nad istim već bio pokrenut postupak predstečajne nagodbe, na temelju čl. 15. st 1. SZ-a i članka 39. st. 3. ZFPPN-a, valjalo je prijedlog odbaciti i riješiti kao u izreci. 

Split, 05. srpnja 2016. godine


									SUDSKI SAVJETNIK
									
									Goran Radanović
									


UPUTA O PRAVNOM LIJEKU:
 
Protiv ovog rješenja dopuštena je žalba. Žalba se može izjaviti u roku od 8 (osam) dana od dana dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi pismeno u 3 (primjerka) putem ovog suda, a o istoj odlučuje sudac pojedinac ovog suda sukladno odredbi članka 436. stavak 2. Stečajnog zakona. 
  
DNA:

1) predlagatelju  – Financijskoj agenciji, RC Split
2) e-oglasna ploča (8 dana)
3) spis 

